Eidsfoss

Eidsfoss er et sted i Holmestrand kommune i Vestfold og Telemark fylke mellom Bergsvannet og Eikeren.

I middelalderen lå gården Dagseid på eidet mellom Eikeren og Bergsvannet. Gårdsnavnet ble senere forkortet til Eid, derav navnet Eidsfoss. Det har vært kvernhus, mølledrift og oppgangssager langs fossen.  

Eidsfos Jernverk ble grunnlagt i 1697 og nedlagt i 1884 og ovnsstøperiet ble avviklet i 1961. Industrivirksomheten er dog videreført gjennom Eidsfoss Industrier, mekanisk verksted. På verksområdet finnes fortsatt industribygg fra den gamle tiden, bl.a. Lageret, Snekkerverkstedet, Støperiet, Pusseriet, Kontoret og Spisesalen – alle verneverdige.
Eidsfos Hovedgård ble fredet i 1923. Den er omgitt av en delvis rekonstruert renessansehage. En markert kultursti leder forbi de ulike severdighetene.
Tønsberg-Eidsfossbanen, en jernbanelinje mellom Tønsberg og Eidsfoss ble ferdigstilt i 1901, men nedlagt i 1938. 
I forbindelse med jernbanen ble det, blant annet, bygget en pusserstall som nå er brukt som konsertlokale.

En av begivenhetene er det årlige «Pinsetreffet» der smeder, knivmakere og lærhandlere treffes til et marked besøkt av mange turister.
En landhandel, bensinstasjon og en kro forsyner turister og de cirka 300 innbyggerne med ulike typer drivstoff, og for musikkinteresserte er det ofte konserter med ulike typer musikk på ulike scener. Blant annet arrangerer Eidsfoss musikkforening den årlige «Eidsfossfestivalen» i samarbeid med Vestfoldfestspillene. 

I sommersesongen er Eikeren trafikkert av turistbåten M/S«Eikern» mellom Eidsfoss og Vestfossen.

Mange kunstnere og kunsthåndverkere bor og arbeider i Eidsfoss, hvorav noen også selger sine produkter under visse deler av året. Blant andre kan nevnes:
Liv Mildrid Gjernes, billedkunstneren som laget den norske regjeringens bryllupsgave til prinsesse Märtha Louise og Ari Behn. Jazzmusikeren Mathias Eick og hans søster Trude Eick har tilhørighet til Eidsfoss fra sin oppvekst, og hans eldre bror Johannes Eick, også kjent jazzmusiker, er bosatt på stedet.

Historisk oversikt 
 8000 f.Kr. Tilholdssted for et nomadefolk. En steinøks fra denne tid er funnet i området.
 1200 e.K. Tre møller er i drift i Eidsåens vannfall på 17 meter.
 1547 Et diplom fra denne tid viser navnet “Edz foszenn”.
 1697 Caspar Herman Hausmann inngår avtale med eieren av Jarlsberg grevskap, baron Gustav Wilhelm von Wedel, og 9. mars grunnlegges Eidsfos Jernverk.
 1698 Den første ovnsplaten blir støpt. Motivet forestiller verkets ni bygninger og Kong Christian V til hest .
 1795 Peder von Cappelen overtar Eidsfos Jernverk.
 1901 Jernbane mellom Tønsberg og Eidsfos åpnes. Nedlegges i 1938.
 1903 Dampskipet “Stadshauptmand Schwartz” settes i rute på Eikeren.
 1904 Eidsfoss Kirke innvies 20. juli ved biskop A. Chr. Bang.
 1915 Kraftstasjon settes i drift.
 1961 Ovnstøperiet nedlegges.
 1977 Det gis rivingstillatelse på arbeiderboligene i Bråtagata.
 1979 Stiftelsen Gamle Eidsfos dannes med formål å bevare og gi nytt liv til det gamle verkssamfunnet. Arbeiderboligene reddes.
 1991 Hof kommunes første kulturpris tildeles Fred Nordseth for sin innsats for å bevare Gamle Eidsfos. Museumsstiftelsen Eidsfoss Industrihistoriske Samlinger (EIS) blir grunnlagt.
 1995 Dampbåten “Stadshauptmand Schwartz” heves 28. oktober.

Se også 

 Nedlagte jernbanestrekninger i Norge

Eksterne lenker 
 
 Eidsfoss hjemmeside
 Om Eidsfoss på sidene til Kulturarv i Vestfold fylkeskommune

Bosetninger i Holmestrand